钦定古今图书集成/明伦汇编/官常典/第081卷 > 城阳文献王徽
## 钦定古今图书集成/明伦汇编/官常典/第081卷 > 城阳文献王徽

按《魏书城阳王传》：“城阳康王长寿子怀王鸾。鸾子徽，
字显顺，粗涉书史，颇有吏才。世宗时袭封，除游击将
军，出为河内太守。在郡清整，有民誉。征拜长兼散骑
常侍。肃宗时，除右将军、凉州刺史。徽以径途阻远，固
请不行，除散骑常侍。其年除后将军、并州刺史。先是，
州界夏霜，禾稼不熟，民庶逃散，安业者少，徽辄开仓”
赈之。文武咸共谏止。徽曰：“昔汲长孺，郡守耳，尚辄开
仓救民灾敝，况我皇家亲近，受委大藩，岂可拘法而
不救民困也？”先给后表。肃宗嘉之，加安北将军。后拜
安西将军、秦州刺史。诏书旦至夕发，徽以将之秦部，
请诣阙恭授，仍表启固陈，请不之职。改授辅国将军，
加度支尚书，进号镇军将军。于时戎马在郊，王师屡
败。徽以军旅之费，上国，封绢二千匹、粟一万石，以助
军用，肃宗不纳。又以本官兼吏部尚书，加侍中、征东
将军，迁卫将军、右光禄大夫，拜尚书左仆射，转车骑
将军、仪同三司。固辞不拜，听解侍中，然后受诏。寻除
尚书令，加开府、西道行台，不行。时灵太后专制，朝纲
颓褫，徽既居宠任，无所匡弼，与郑俨之徒，更相阿党。
外似柔谨，内多猜忌，睚眦之忿，必思报复，识者嫉之。
又不能防闲其妻于氏，遂与广阳王渊奸通。及渊受
任军府，每有表启，论徽罪过，虽涉诬毁，颇亦实焉。庄
帝践祚，拜司州牧，寻除司徒，仍领牧。元颢入洛，徽从
庄帝北巡。及车驾还宫，以与谋之功，除侍中、大司马、
太尉公，加羽葆鼓吹，增邑通前二万户，馀官如故。徽
表辞官封，前后屡上。又启云：“河上之功，将士之力，求
回所封，加诸勋义。”徽为庄帝亲待，内惧荣宠，故有此
辞，以防外议。庄帝识其意，听其辞封，不许让官。徽后
妻，庄帝舅女，侍中李彧，帝之姊婿。徽性佞媚，善自取
容，挟内外之意，宗室亲戚，莫与比焉。遂与彧等劝帝
图荣，庄帝亦先有意。荣死，世隆等屯据不解。除徽太
保，仍大司马、宗师、录尚书事，总统内外。徽本意谓荣
死后，枝叶自应散亡。及尔朱宗族聚结谋难，徽算略
无出，忧怖而已。性多嫉妒，不欲人居其前。每入参谋
议，独与帝决。朝臣有上军国筹策者，并劝帝不纳，乃云：“小贼何虑不除。”又吝惜财用，自家及国，于是有所
赏锡，咸出薄少，或多而中减，与而复追，徒有靡费，恩
不感物。庄帝雅自约狭，尤亦徽所赞成。太府少卿李
苗，徽司徒时司马也，徽待之颇厚。苗每致忠言，徽自
得志，多不采纳。苗谓人曰：“城阳本自蜂目，而豺声复
将露也。”及尔朱兆之入，禁卫奔散。庄帝步出云龙门，
徽乘马奔度。帝频呼之，徽不顾而去，遂走山南，至故
吏寇弥宅。弥外虽容纳，内不自安，乃怖徽，云“官捕将
至”，令其避他所，使人于路邀害，送尸于尔朱兆出。帝
初，赠使持节、侍中、太师、大司马、录尚书事、司州牧，谥
曰文献。子延袭爵。武定末，官至太子中庶子。齐受禅，
爵例降。徽兄显，魏给事中、司徒掾。卒，赠辅国将军、东
豫州刺史。